Zlatobyľ (Euthamia)

Zlatobyľ () je neveľký rod rastlín ktorý zastupuje trváce byliny z čeľade astrovité (Asteraceae). Taxonomicky je tento rod radený do tribusu Astereae v podčeľadi astrovaté (Asteroideae). Prirodzený areál rodu zahŕňa oblasti Severnej Ameriky.

 Taxonomická poznámka 
Z rodu Solidago  bol primárne na základe morfologických odlišností a molekulárnych analýz vyčlenený rod Euthamia .

V zmysle zásad pre tvorbu a revíziu slovenského menoslovia siníc, rias, húb a rastlín, je slovenské rodové meno zlatobyľ zachované pre oba vyčlenené rody.

 Opis 
Rod zlatobyľ zastupuje trváce byliny alebo polokry s plazivým, vláknitým podzemkom. Byľ je priama, jednoduchá alebo rozkonárená, holá alebo chlpatá, vysoká 40 až 200 cm.

Listy sú byľové, striedavé a sediace. Čepeľ je kopijovitá až čiarkovitá, dlhá 40 až 130 mm, celistvookrajová, holá alebo chlpatá, na líci bodkovane žliazkatá.

Úbory sú lúčovité, jednotlivé alebo v súkvetí, usporiadané v chocholíku alebo metline. Zákrov je obrátene kužeľovitý až pologuľovitý, troj až päťradový. Zákrovné listene sú v počte 11 až 29, jednožilové, čiarkovité až vajcovité, na báze často pruhované, na okraji blanité. Lôžko úboru je ploché, jamkovité. Lúčovité kvety sú v počte 7 až 35, piestikové, plodné, žlté. Rúrkovité kvety sú 3 až 22, obojpohlavné, plodné, žlté, korunná rúrka je kratšia ako päťzubý korunný lem. Blizna je s kopijovitými príveskami.

Plodmi sú podlhovasté až úzko elipsovité nažky s 2 až 4 rebrami. Chocholec je trvalý, jednoradový, pozostáva z 20 až 30 bielych chlpov.

 Rozšírenie 
Rod zlatobyľ zahŕňa iba druhy s prirodzeným výskytom v Severnej Amerike, druhotne rozšírených v Európe a Ázii. Na Slovensku je pomerne vzácne pestovaná v záhradách a parkoch ako okrasná rastlina iba zlatobyľ trávolistá (Euthamia graminifolia). Údaje o jej splanení zatiaľ nie sú k dispozícii.

 Zoznam druhov 
V rámci rodu uznáva databáza semenných rastlín POWO tieto súčasné druhy:
 Euthamia caroliniana 
 Euthamia floribunda 
 Euthamia galetorum 
 Euthamia graminifolia 
 Euthamia gymnospermoides 
 Euthamia lanceolata 
 Euthamia leptocephala 
 Euthamia occidentalis 
 Euthamia oklahomensis 
 Euthamia pulverulenta 
 Euthamia remota 
 Euthamia scabra 
 Euthamia weakleyi 

 Referencie 

 Iné projekty 

Kategória:Flóra na Slovensku
Kategória:Astrovité
Kategória:Astrovaté

Kategória:Nepôvodné druhy rastlín
Kategória:Trvalé rastliny
Kategória:Okrasné rastliny
Kategória:Rastliny so žltými kvetmi